Muhammad al-Xorazmiy nomidagi Toshkent axborot texnologiyalari universitetida kadrlar tayyorlash tizimini tubdan takomillashtirish va samaradorligini oshirish chora-tadbirlari to‘g‘risida

O‘zbekiston Respublikasi Prezidentining 2018-yil 19-fevraldagi “Axborot texnologiyalari va kommunikatsiyalari sohasini yanada takomillashtirish chora-tadbirlari to‘g‘risida” PF-5349-son Farmoni, 2018-yil 19-fevraldagi “O‘zbekiston Respublikasi Axborot texnologiyalari va kommunikatsiyalarini rivojlantirish vazirligi faoliyatini tashkil etish to‘g‘risida” PQ-3549-son qaroriga muvofiq, shuningdek, Muhammad al-Xorazmiy nomidagi Toshkent axborot texnologiyalari universiteti va uning filiallarida kadrlar tayyorlash tizimini tubdan takomillashtirish va samaradorligini oshirish, o‘quv jarayoniga ta’limning kredit tizimini joriy qilish orqali universitetni jahonning nufuzli universitetlari qatoriga kirishini ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Prezidentining 2018-yil 19-fevraldagi “Axborot texnologiyalari va kommunikatsiyalari sohasini yanada takomillashtirish chora-tadbirlari to‘g‘risida” PF-5349-son Farmoniga asosan Muhammad al-Xorazmiy nomidagi Toshkent axborot texnologiyalari universiteti (keyingi o‘rinlarda Universitet deb yuritiladi) va uning filiallarida 2018/2019 o‘quv yilidan boshlab axborot texnologiyalari va kommunikatsiyalari sohasida kadrlar tayyorlash bo‘yicha o‘qitishning kredit tizimini joriy etish taklifi ma’qullanganligi ma’lumot uchun qabul qilinsin. 
 2. Quyidagilar:
 Muhammad al-Xorazmiy nomidagi Toshkent axborot texnologiyalari universiteti filiallarining namunaviy tuzilmasi 2-ilovaga muvofiq;
 Muhammad al-Xorazmiy nomidagi Toshkent axborot texnologiyalari universiteti va uning filiallarida ta’limning kredit tizimi to‘g‘risidagi nizom 3-ilovaga muvofiq tasdiqlansin.
 Belgilansinki, Universitet va uning filiallari (fakultetlar, kafedralar va boshqa tarkibiy bo‘linmalar) xodimlarining cheklangan umumiy soni oliy ta’lim muassasalari uchun o‘rnatilgan normativlarga muvofiq aniqlanadi.
 3. Quyidagilar ta’limning kredit tizimini joriy etish orqali Universitet va uning filiallarini rivojlantirishning asosiy yo‘nalishlari etib belgilansin:
 Universitet va uning filiallari professor-o‘qituvchilari tarkibini yuqori darajada kasbiy pedagogik mahoratga ega bo‘lgan mutaxassislar bilan to‘ldirish, shuningdek, nufuzli xorijiy oliy ta’lim va ilmiy muassasalarda ta’lim olgan, malaka oshirgan, ilmiy darajalarini himoya qilgan iqtidorli pedagog kadrlar hamda amaliy ish tajribasiga ega bo‘lgan mutaxassislarni ta’lim jarayoniga keng jalb qilish;
 xalqaro reytinglarda nufuzli o‘rinlarni egallagan xorijiy oliy ta’lim muassasalari bilan talabalar, professor-o‘qituvchilar, ilmiy-izlanuvchi olimlarning almashinuv dasturlarini keng joriy qilish, yetakchi xorijiy ilmiy-ta’lim muassasalari, ilmiy-tadqiqot markazlari bilan hamkorlikni mustahkamlash; 
 o‘quv jarayonini tashkil etishning samarali usullari va zamonaviy ta’lim texnologiyalarini o‘zlashtirish, malakali pedagog kadrlar uchun raqobat muhitini yaratish orqali ularning tajribasini muntazam oshirib borish;
 talabaga o‘zining ta’lim dasturini mustaqil shakllantirish imkonini yaratish va bilimini baholashda oshkoralikni ta’minlash.
 4. Universitet O‘zbekiston Respublikasi Oliy va o‘rta maxsus ta’lim vazirligi bilan kelishgan holda, ta’lim sifatini oshirish maqsadida xorijiy davlatlarning axborot-kommunikatsiya texnologiyalari sohasini rivojlantirish amaliyotidan kelib chiqib, ikki oy muddatda xalqaro andozalarga mos va ilg‘or pedagogik texnologiyalarga asoslangan o‘quv rejalari va dasturlari, bitiruvchilarning malaka talablarini ishlab chiqilishi hamda tasdiqlanishini ta’minlasin.
 5. Belgilab qo‘yilsinki:
 2018/2019 o‘quv yilidan boshlab Universitet va uning filiallari tarkibidagi akademik litseylarning ta’lim dasturlari zamonaviy axborot va pedagogik texnologiyalardan keng foydalanish asosida matematika, fizika, chet tili va axborot texnologiyalariga oid fanlar chuqur o‘qitilishi nazarda tutilgan holda ishlab chiqiladi; 
 Universitet va uning filiallari tarkibidagi akademik litseylarning pedagog kadrlari tarkibi 30 foizgacha Universitet va uning filiallaridan o‘rindoshlik asosida yuqori malakali pedagoglarni jalb etish hisobiga shakllantiriladi.
 6. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Universitet bilan birgalikda ikki oy muddatda Axborot-kommunikatsiya texnologiyalarini rivojlantirish jamg‘armasi mablag‘lari hisobidan Universitet professor-o‘qituvchilari tarkibini “Scopus” va “Web of science” tizimiga kiruvchi xalqaro ilmiy jurnallarda ilmiy maqolalar chop etilishidan, shuningdek, ilmiy-uslubiy, ilmiy-tadqiqot, tashkiliy-uslubiy, ma’naviy-ma’rifiy va tarbiyaviy ishlar bajarilishidan kelib chiqqan holda moddiy rag‘batlantirish tartibini ishlab chiqsin va tasdiqlasin. 
 7. O‘zbekiston Respublikasi Vazirlar Mahkamasining 2013-yil 28-iyundagi “Muhammad al-Xorazmiy nomidagi Toshkent axborot texnologiyalari universiteti va uning hududiy filiallari tashkiliy tuzilmasini takomillashtirish to‘g‘risida” 188-son qarori o‘z kuchini yo‘qotgan deb hisoblansin.
 8. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi manfaatdor vazirlik va idoralar bilan birgalikda bir oy muddatda o‘zlari qabul qilgan normativ-huquqiy va boshqa hujjatlarni mazkur qarorga muvofiqlashtirsin.
 9. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari A.A. Abduxakimov va Axborot texnologiyalari va kommunikatsiyalarini rivojlantirish vaziri A.I. Axmedxadjayev zimmasiga yuklansin. 
 1. Mazkur Nizom Muhammad al-Xorazmiy nomidagi Toshkent axborot texnologiyalari universiteti (keyingi o‘rinlarda Universitet deb yuritiladi) va uning filiallarida o‘quv jarayonini ta’limning kredit tizimi asosida tashkil etish tartibini belgilaydi. 
 2. Ta’limning kredit tizimi talabaga yo‘naltirilgan o‘qitish, ta’lim berish va baholashning oshkoraligi tamoyiliga asoslangan bo‘lib, sinov birliklarini yig‘ish va ko‘chirib o‘tkazishdan iboratdir. Mazkur tizim sinov birliklarining jamg‘arib boriladigan ta’limning barcha bosqichlari bo‘yicha ilgari yig‘ilgan o‘sib boruvchi sinov birliklari hisobini bildiradi.
 Universitet va uning filiallarida 2018/2019 o‘quv yilidan boshlab, axborot texnologiyalari va kommunikatsiyalari sohasida kadrlar tayyorlash bo‘yicha o‘qitishning kredit tizimini joriy etish ushbu Nizomning 1-ilovasiga muvofiq bosqichma-bosqich amalga oshiriladi.
 3. Quyidagilar Universitet va uning filiallarida ta’limning kredit tizimini joriy etishning asosiy vazifalari hisoblanadi:
 rivojlangan davlatlarning axborot-kommunikatsiya texnologiyalari sohasidagi ilg‘or tajribalari va tavsiyanomalardan foydalangan holda, xalqaro ta’lim standartlarini joriy qilish, Universitet va uning filiallarini malakali professor-o‘qituvchilar bilan ta’minlash, sifatli o‘quv dasturlari va o‘quv materiallarini ishlab chiqish orqali ta’lim sifatini oshirish;
 xorijiy oliy ta’lim muassasalari bilan talabalar, professor-o‘qituvchilar, izlanuvchilarning almashinuv dasturlarini kengaytirish;
 zamonaviy ta’lim texnologiyalari va o‘quv jarayonlarini tashkil etishning samarali shakllarini o‘zlashtirish orqali pedagog kadrlar salohiyatini oshirishga ko‘maklashuvchi raqobat muhitini yaratish;
 talabaga ta’lim dasturini mustaqil shakllantirish imkoniyatini yaratish va bilimini baholashning oshkoraligini ta’minlash. 
 4. Ushbu Nizomda quyidagi asosiy tushunchalar qo‘llaniladi:
 GPA (Grade Point Average) — ta’lim oluvchining dastur bo‘yicha o‘zlashtirgan ballari o‘rtacha qiymati bo‘lib, u quyidagi formula yordamida hisoblanadi:
 K — fanga ajratilgan sinov birliklari miqdori;
 U — fan bo‘yicha to‘plangan ball.
 akademik mobillik — qabul qiluvchi muassasada talabaning vaqtincha ta’lim olish davrida sinov birliklarini o‘zlashtirishi va ularni jo‘natuvchi muassasa tomonidan tan olinishi;
 mobillik dasturi — ta’lim to‘g‘risidagi kelishuv asosida akademik mobillik davrida talaba tomonidan o‘zlashtirilishi lozim bo‘lgan ta’lim dasturi;
 jo‘natuvchi muassasa — ta’lim oluvchi yoki professor-o‘qituvchini mobillik dasturi asosida ta’lim olish yoki o‘qitish uchun jo‘natuvchi muassasa, ishlab chiqarish yoki boshqa tashkilot;
 qabul qiluvchi muassasa — ta’lim oluvchi yoki professor-o‘qituvchining mobillik davrini o‘tash joyi. Qabul qiluvchi muassasa ta’lim muassasasi, ishlab chiqarish yoki boshqa shakldagi tashkilot bo‘lishi mumkin;
 malaka beruvchi ta’lim muassasasi — belgilangan miqdordagi sinov birliklarini tan olishni hisobga olgan holda ta’lim va malaka to‘g‘risidagi hujjat beruvchi muassasa;
 mehnat xarajatlari — ta’lim dasturi bo‘yicha o‘qitish jarayonida kutilayotgan natijalarga erishish maqsadida o‘rtacha o‘zlashtirayotgan talabaga zarur bo‘ladigan o‘quv faoliyatining ma’ruza, seminar, loyiha, amaliy topshiriqlar, ish joyidagi stajirovka, mustaqil ishlar kabi turlarini amalga oshirish uchun talab qilingan vaqtni taxminiy baholash;
 sinov birliklari (kreditlar) — ta’lim olish natijalari asosida o‘qitish hajmi va u bilan bog‘liq mehnat xarajatlari. Sinov birliklari qoidaga muvofiq butun sonlarda ifodalanadi;
 sinov birliklarini berish — malaka yoki uning alohida qismlariga qo‘yilgan talablarga muvofiq erishilgan ta’lim olish natijalariga ko‘ra talaba yoki boshqa ta’lim oluvchilarga sinov birliklarini rasmiy taqdim etish jarayoni;
 sinov birliklarini ko‘chirish — malakaga ega bo‘lish maqsadida bir ta’lim muassasasi, ta’lim dasturida olingan sinov birliklarini boshqa ta’lim muassasasida tan olish;
 sinov birligi soati — ma’ruza, laboratoriya, seminar, studiya va amaliy mashg‘ulotlar hamda amaliyotlarning 1 akademik soati 40 daqiqaga teng;
 sinov birliklarini tan olish — boshqa ta’lim muassasasida erishilgan va baholangan ta’lim olish natijalarining Universitetdagi mavjud fan dasturlaridan birining talablariga javob berishini tasdiqlash; 
 sinov birliklarini to‘plash — ta’lim elementlarini o‘zlashtirish va boshqa yutuqlarga erishish natijasida taqdim etiladigan birliklarni to‘plash;
 ta’lim elementlari — ta’lim olish natijalariga erishish va ta’lim dasturida ko‘rsatilgan bilimlarni o‘zlashtirishga ko‘maklashuvchi o‘qitish turi;
 ta’lim olish natijalari — talaba tomonidan o‘zlashtirilgan va baho bilan tasdiqlangan malaka darajasini aks ettiradigan, ta’lim jarayonini muvaffaqiyatli tugallagach, o‘zlashtirgan ko‘nikmalari, topshiriqlarni tushuntirishi va ularni bajarish qobiliyatining tavsifi;
 ta’lim to‘g‘risidagi ma’lumotnoma — o‘zlashtirilgan fanlar, to‘plangan sinov birliklari miqdori, olingan baholar aks ettiriladigan talabaning akademik o‘zlashtirishi bo‘yicha guvohnoma;
 transkript — ta’lim olishning tegishli davrida o‘zlashtirilgan sinov birliklari va baholarning harf va raqamlardagi ifodasi ko‘rsatib o‘tilgan fanlar ro‘yxatini o‘z ichiga olgan belgilangan shakldagi hujjat;
 tyutor — ma’ruzachi tomonidan o‘qitilayotgan fanni o‘zlashtirishda ta’lim oluvchilarga yordam beruvchi shaxs;
 edvayzer — tegishli mutaxassislik bo‘yicha ta’lim oluvchiga akademik murabbiy funksiyasini bajaruvchi, ta’lim trayektoriyasini (shaxsiy o‘quv rejasini) shakllantirishda va o‘qish davrida ta’lim dasturini o‘zlashtirishda ko‘maklashuvchi o‘qituvchi.
 5. Ta’lim dasturi tuzilmasi bir yoki bir nechta modullardan iborat ta’lim elementlaridan tashkil topgan bo‘lib, Universitet tomonidan tasdiqlanadi. Ta’lim dasturi auditoriya mashg‘ulotlari, ilmiy loyihalar, ishlab chiqarish amaliyoti va boshqa ta’lim elementlaridan iborat bo‘lishi mumkin. Tuzilmalar ta’lim olish natijalariga mos bo‘lgan va sinov birliklarida ifodalangan ijtimoiy va jamoat faoliyatini qamrab olishi mumkin. 
 6. Ta’lim dasturi tuzilmasini ishlab chiqishda uning har bir ta’lim elementiga mos keladigan ta’lim olish natijalari (kamida 6 ta ko‘rsatkich) ko‘rsatilishi hamda akademik o‘quv yiliga 60 sinov birligi mos kelishini hisobga olgan holda tuziladi. Dasturda sinov birliklarining miqdori sarflanadigan mehnat xarajatlari asosida ko‘rsatiladi.
 7. Talabalarning ta’lim dasturini muvaffaqiyatli o‘zlashtirishlari hamda talab qilingan malakaga ega bo‘lishlari uchun talablar aniq belgilanadi. O‘zlashtirish qoidalari tanlangan ta’lim dasturi bo‘yicha o‘qitishning turli bosqichlari uchun belgilangan sinov birliklari miqdorida yoki sinov birliklari oralig‘ida ifodalanishi mumkin.
 8. Universitet talabalar tomonidan ta’lim dasturi muvaffaqiyatli bajarilishiga yordam berish uchun maslahat va tushuntirishlar berib boradi. Maslahat berish doirasida ta’lim olish natijasida erishgan yutuqlar va tajribalarni tan olish imkoniyatlari tushuntiriladi. 
 9. Universitet barcha fanlarining katalogi va o‘qitish sharoitlari to‘g‘risidagi batafsil ma’lumotlar hamda dolzarb axborotlarni ushbu Nizomning 2-ilovasiga muvofiq universitetning veb-sahifasida o‘zbek, qoraqalpoq, rus va ingliz tillarida e’lon qilib borishi shart. 
 10. Ta’lim elementlarining amalga oshirilishiga mas’ul o‘qituvchilar ta’lim dasturida ko‘rsatilgan natijalar bilan ta’lim berish hamda baholash jarayonlari o‘rtasidagi mutanosiblikni ta’minlashlari lozim.
 11. O‘quv jarayoni o‘quv va nazorat tadbirlari majmuini o‘z ichiga oladi. O‘quv jarayonida barcha turdagi auditoriya mashg‘ulotlari, amaliyot va mustaqil ishlarning tashkil etilishi nazarda tutiladi. Nazorat tadbirlari ta’lim oluvchilarning o‘quv rejasidagi tegishli fanlar bo‘yicha bilimlarni o‘zlashtirishi va ularning natijalarini baholashni ko‘zda tutadi.
 12. O‘quv jarayoni talabalar, o‘qituvchilar va ma’muriyat o‘rtasida ochiq muloqot shaklida talabaga yo‘naltirilgan yondashuv asosida rejalashtiriladi. Ushbu jarayonda talabalarning talab va istaklari muhokama qilinadi. Barcha manfaatdor tomonlar ta’lim dasturining yaratilishi va o‘zlashtirilishining konstruktiv muhokamasiga jalb etilishi mumkin. Bunday bahslarda talabalar vakillari ovoz berish huquqi orqali ishtirok etishlari mumkin.
 13. O‘quv jarayonini rejalashtirish quyidagi bosqichlardan iborat bo‘ladi:
 namunaviy o‘quv reja va fanlar katalogini ishlab chiqish hamda qo‘shimcha ravishda ushbu Nizomning 3-ilovasiga muvofiq tanlov fanlar katalogini shakllantirish;
 ishchi o‘quv rejalarini tuzish;
 fanlarning ishchi dasturini (sillabusni) ishlab chiqish;
 o‘quv jarayoni kalendarini tuzish;
 ishchi o‘quv rejalariga muvofiq tarkibiy bo‘linmalarning (kafedralarning) o‘quv yuklamasi hajmi hamda tegishli ravishda pedagogik yuklamani taqsimlagan holda professor-o‘qituvchilar tarkibining shtat jadvalini (sinov birliklari asosida) shakllantirish;
 akademik potoklar va guruhlar bo‘yicha o‘quv mashg‘ulotlarining jadvallarini tuzish.
 14. Semestr davomida talaba tomonidan o‘zlashtirilishi lozim bo‘lgan sinov birligining hajmi o‘quv rejada ko‘rsatilgan majburiy va tanlov fanlarni o‘z ichiga oladi hamda tanlov fanlarini o‘rganishga ajratiladigan sinov birliklari (kreditlar) miqdori Universitet tomonidan mustaqil taqsimlanadi.
 15. O‘quv yili 32 haftani tashkil qilib, 30 haftasi akademik davr, 2 haftasi yakuniy nazoratdan iborat bo‘ladi.
 Ta’lim oluvchi uchun bir sinov birligining ish hajmi 30 sinov birligi soatiga teng (bakalavriatda — 15 auditoriya soati, 15 mustaqil ish soatiga, magistraturada — 10 auditoriya soati, 20 mustaqil ish soatiga).
 16. Ta’lim oluvchi bitiruv malakaviy ishi yoki magistrlik dissertatsiyasini tayyorlashda o‘qituvchi nazoratida bajariladigan mustaqil ishlarining ulushi quyidagicha taqsimlanadi:
 bakalavriatda — 1:4;
 magistraturada — 1:5.
 17. O‘quv jarayonining monitoringi ta’lim olishning belgilangan natijalariga erishish, nominal mehnat hajmi hamda ularning haqqoniyligi va mosligini baholash maqsadida o‘tkaziladi. 
 Monitoring so‘rovnoma, fokus-guruhlar, intervyu olish yoki erishilgan natijalarni tahlil qilish va boshqa usullarda amalga oshirilishi mumkin. 
 18. Ta’lim sifati samaradorligini ta’minlash Universitet tomonidan amalga oshiriladigan ta’lim yo‘nalishlari va mutaxassisliklar ta’lim dasturining vakolatli tashkilotlar tavsifnomalari va talablariga moslikni ta’minlash jarayonlarini o‘z ichiga oladi.
 19. Akademik mobillikni ta’minlash va talabaning sinov birliklarini Universitet tomonidan tan olinishida quyidagi hujjatlardan foydalaniladi:
 fanlar katalogi;
 ushbu Nizomning 4 — 6-ilovalarida belgilangan shakldagi ta’lim to‘g‘risidagi kelishuv, ma’lumotnoma va sertifikat.
 Mazkur hujjatlar ta’lim olish natijalarini aks ettiradi va malaka beruvchi ta’lim muassasasiga sinov birliklarini tan olish va ko‘chirib o‘tkazish uchun asos hisoblanadi. 
 20. Talaba tomonidan ta’lim olish natijasiga mos keluvchi boshqa ta’lim muassasasi, ta’lim dasturida erishilgan yutuqlari uchun o‘zlashtirilgan sinov birliklari miqdori Universitetda belgilangan ta’lim olish natijalariga o‘zlashtiriladigan sinov birliklari miqdoriga teng hisoblanadi.
 21. Ta’lim to‘g‘risidagi kelishuvga muvofiq Universitet tomonidan akademik mobillik doirasidagi talabaning barcha sinov birliklari ta’lim dasturini o‘zlashtirishda talabaga qo‘shimcha topshiriqlarsiz hisobga olinadi.
 22. Talabaning akademik mobillik davrida o‘zlashtirilishi belgilangan ta’lim elementlarini jo‘natuvchi muassasaning roziligisiz o‘zgartirish mumkin emas. Xorijdagi hamkor tashkilotlarning ta’lim dasturlarida belgilangan ta’lim olish natijalari Universitetning ta’lim dasturi bo‘yicha ta’lim olish natijalariga mos kelishi yoki ularni to‘ldirishi lozim. Ta’lim olish natijalari xorijda ta’lim olish davridan keyin tan olinadi.
 23. Qabul qiluvchi muassasada talaba tomonidan o‘zlashtiriladigan o‘quv elementlarining to‘plami va ular Universitetning ta’lim dasturiga integratsiya qilinganligi ta’lim to‘g‘risidagi kelishuvda aniq ko‘rsatilgan bo‘lishi lozim. Qabul qiluvchi muassasada o‘zlashtiriladigan sinov birliklari miqdori xorijda o‘qish davriga mutanosib bo‘lishi hamda talaba o‘quv yili davomida 60 sinov birligi hajmidagi ta’lim elementlarini o‘zlashtirishi lozim.
 24. Universitet akademik mobillik dasturi bo‘yicha rejalashtirilgan ta’lim elementlarini o‘zlashtirish uchun talabani ushbu Nizomning 7-ilovasida belgilangan shakldagi hujjat asosida fanlarga ro‘yxatdan o‘tkazadi va mobillik davrida ushbu elementlarni o‘zlashtirish imkoniyatlari ta’minlanishini o‘z zimmasiga oladi.
 25. Hamkor tashkilotlar bilan birgalikda ishlab chiqilgan ta’lim dasturlari doirasida akademik mobillik uchun ta’lim to‘g‘risidagi kelishuvlar tuzilishi zarur hisoblanmaydi.
 26. Ta’lim to‘g‘risidagi kelishuvga muvofiq akademik mobillik davrida talabaning bilim darajasini aniqlovchi ko‘rsatkichlar ushbu Nizomning 8-9-ilovalarida belgilangan jadvallar asosida qabul qilinadi. 
 27. Stajirovkani o‘tash bo‘yicha kelishuv ushbu Nizomning 10-ilovasida belgilangan tavsiya etiladigan elementlar asosida talaba, Universitet va qabul qiluvchi tashkilot tomonidan uch tomonlama imzolanadi. 
 28. Stajirovka davomida talaba tomonidan o‘zlashtirilgan bilimlarning oshkoraligini ta’minlash va ularni tasdiqlash maqsadida qabul qiluvchi muassasa tomonidan stajirovkani o‘taganlik to‘g‘risida sertifikat beriladi. 
 29. Talabalar ta’lim dasturi doirasida o‘qitish shaklidan qat’i nazar, Universitet tomonidan ishlab chiqilgan va tasdiqlangan baholash mezonlari asosida baholanadi.
 30. Fan dasturida (sillabusda) belgilangan baholash tartibi hamda ushbu Nizomning 8-ilovasida keltirilgan ijobiy baholar doirasida baholangan ta’lim oluvchilarga sinov birliklari beriladi. Talaba belgilangan ta’lim olish natijalariga erisha olmagan taqdirda, sinov birliklari berilmaydi. 
 31. Baholash usullari fan yoki modul doirasidagi talabaning yutuqlarini aks ettiruvchi va tasdiqlovchi yozma, og‘zaki, amaliy ish, loyiha, portfolio va nazoratlar kabi turlarni o‘z ichiga qamrab oladi. Baholash mezoni ta’lim olish natijasiga erishilganligini aks ettirishi shart.
 32. Sinov birliklarini ko‘chirish ushbu Nizomning 9-ilovasiga muvofiq Universitet baholarini konvertatsiyalash jadvalini boshqa muassasada tuzilgan shunga o‘xshash jadval bilan solishtirish asosida amalga oshiriladi.
 33. O‘qituvchi o‘z funksional vazifasidan kelib chiqib, ma’ruzachi, tyutor, edvayzer yoki maxsus kengashlar a’zosi sifatida ish yuritishi mumkin.
 34. Ta’lim berish, uslubiy va ilmiy-tadqiqot ishlarida, shuningdek, ijtimoiy hayotda, ushbu jamoada qabul qilingan qadriyatlarni targ‘ibot qilishda faol qatnashish hamda ta’lim xizmatlari bozorida Universitet o‘rnini mustahkamlash professor-o‘qituvchilar tarkibining asosiy faoliyatini tashkil etadi.
 35. O‘qituvchi faoliyatining 36 soatdan iborat bir haftalik ish yuklamasi quyidagi asosiy turlarga yo‘naltirilishi mumkin:
 o‘qitish va unga sifatli tayyorgarlik ko‘rish bilan bog‘liq ishlar;
 fanning o‘quv-uslubiy kompleksini yaratish;
 ta’lim oluvchiga maslahatlar berish;
 o‘z ustida ishlash va ilmiy-tadqiqot faoliyatini yuritish;
 akademik boshqaruv (dekan, kafedra mudirlari).
 36. Ma’ruza mashg‘ulotlarini yuqori ilmiy-uslubiy saviyada o‘ta oladigan malakali o‘qituvchilar ma’ruzachi etib tayinlanadi.
 37. O‘quv yilidagi ma’ruzalarni o‘qitish huquqi Universitet kengashi qaroriga ko‘ra ilmiy darajaga ega bo‘lmagan, tajribali va yuqori malakali o‘qituvchilarga ham berilishi mumkin.
 38. Tyutor har bir talabaning fanni o‘rganish jarayonini nazorat qiladi, individual topshiriqlar bajarilishini, seminar, amaliy va laboratoriya mashg‘ulotlarini baholab, zarur hollarda unga yordam beradi. 
 39. Edvayzer ta’lim oluvchining o‘qish jarayoniga bog‘liq bo‘lgan manfaatlarini ifodalashi, o‘quv jarayoniga oid zarur axborot materiallarini tayyorlashda qatnashishi va ushbu materiallarni talabaga elektron tashuvchida taqdim etishi, o‘z vaqtidagi tayyorgarlikni va uslubiy materiallar mavjudligini, mutaxassislik bo‘yicha barcha fanlardan o‘tkaziladigan oraliq va yakuniy nazoratlarning bajarilishini nazorat qiladi.
 40. Edvayzerlar Universitet rektori tomonidan tayinlanadi.
 41. O‘quv yili davomida edvayzerlar dekanat tomonidan tasdiqlanadigan reja asosida faoliyat yuritadi. Ta’lim oluvchilarning akademik muammolarini hal qilish maqsadida edvayzer rejadan tashqari tashkil etilgan shaxsiy uchrashuvlarni tashkillashtirishi mumkin. 
 42. Edvayzer faoliyati quyidagilarni o‘z ichiga oladi:
 ta’lim oluvchilarni ta’lim jarayonini tashkillashtirish qoidalari bilan tanishtirish;
 ta’lim oluvchilarning ustuvor jihatlarini, layoqatlari va imkoniyatlarini aniqlash;
 tanlov fanlarining namunaviy o‘quv rejasi va fanlar katalogi bilan tanishtirish;
 sinov birliklari miqdori va ularni o‘zlashtirish to‘g‘risida izoh berish;
 Universitetda o‘quv jarayonini samarali tashkillashtirishga yo‘naltirilgan turli jamoat qo‘mitalarini tashkil etish.
 43. Ta’lim oluvchi Universitetdan quyidagi hollarda chetlashtiriladi:
 o‘z xohishiga binoan;
 kasalligi tufayli (tibbiy komissiya ma’lumotnomasi asosida);
 o‘quv intizomini va ta’lim muassasasining ichki tartib-qoidalarini muntazam ravishda yoki bir marotaba qo‘pol ravishda buzganligi uchun;
 shartnoma asosida o‘qiyotgan ta’lim oluvchilar shartnoma bilan bog‘liq majburiyatlarni bajarmagani uchun;
 sud tomonidan ozodlikdan mahrum etilganligi sababli;
 vafot etganligi sababli.
 Chetlashtirilgan talabaga belgilangan shakldagi ta’lim to‘g‘risidagi ma’lumotnoma beriladi.
 44. Semestr va o‘quv yili yakuni natijalari bo‘yicha akademik qarzdorligi bor ta’lim oluvchilar o‘qishdan chetlashtirilmaydi.
 45. Bir fandan 10 va undan ortiq sinov birligi soatini sababsiz qoldirgan talaba yakuniy nazoratga kiritilmaydi hamda fandan chetlashtiriladi. Talaba chetlashtirilgan fanidan qayta ta’lim olishi uchun ta’til vaqtida o‘z hisobidan qayta o‘qish huquqiga ega.
 46. Ta’lim oluvchini bosqichdan-bosqichga o‘tkazish uning GPA qiymatini hisobga olgan holda amalga oshiriladi. Belgilangan GPA o‘tish ballini to‘play olmagan talaba qayta o‘qish uchun tegishli bosqichda qoldiriladi. Shartnoma asosida bir bosqichda o‘qish soni chegaralanmaydi. 
 47. Ta’lim oluvchi O‘zbekiston Respublikasi qonun hujjatlari asosida o‘qishini qayta tiklash va ko‘chirish huquqiga ega. Ta’lim oluvchi tomonidan chetlashtirilgunga qadar o‘zlashtirgan sinov birliklari miqdori Universitet tomonidan to‘liq hajmda hisobga olinadi.
 48. Universitetda ta’lim olishning to‘lov qiymati O‘zbekiston Respublikasining amaldagi qonun hujjatlariga muvofiq belgilanadi.
 49. Fanlar bo‘yicha qayta ta’lim olish uchun to‘lov qiymati Universitet tomonidan butun o‘quv yilining kontrakt summasidan kelib chiqqan holda belgilanadi. Qayta ta’lim olish uchun to‘lov mexanizmi Universitet tomonidan bir kredit qiymatini hisoblash asosida belgilanadi. Bir kredit qiymati o‘quv yili davomidagi ta’lim olish uchun to‘lanadigan umumiy summani rejalashtirilgan sinov birliklari (kreditlar) miqdoriga bo‘lish yo‘li bilan aniqlanadi.
 50. Talaba Universitet ta’lim dasturini muvaffaqiyatli o‘zlashtirgan taqdirda uning akademik darajasini tasdiqlaydigan diplom va ushbu Nizomning 11-ilovasiga muvofiq diplom ilovasi beriladi.